Stormers se doppie in Melbourne geklinkAndries Bekker Die Stormers se hoop om enigsins nog ‘n faktor in hierdie jaar se Super15 te wees is vandag verydel toe hulle teen die sukkelende Rebels in Melbourne met 29-21 verloor het. Die halftydtelling was 14-13 in die Stormers se guns. Nes laas week het die Kapenaars weer skouspelagtig in die tweede helfte uitmekaar geval. Swak dissipline het hulle gekos met drie strafskoppe deur die Rebels-heelagter, Jason Woodward, wat die deurslaggewende faktor in sy span se sege was. Die Stormers het geen punte uit hierdie wedstryd verdien nie en het teruggesak na elfde op die gekombineerde punteleer terwyl die Rebels hulle nou verbygesteek het en tiende lê. Albei spanne het drie drieë gedruk. Die Rebels se kaptein, Scott Hogginbotham, en die slot, Hugh Pyle, het albei agter die witlyn gaan kuier terwyl ‘n strafdrie ook aan die tuisspan toegeken is. Vir die Stormers het die hemelbesem Andries Bekker, die skrumskakel Louis Schreuder en Bryan Habana gaan druk. Woodward en Joe Pietersen het beide hul spanne se drie drieë verdoel, maar Woodward se drie strafskop-suksesse het sy span laat seëvier. Die Kaapse span het nou slegs trots om voor te speel en hulle sal wil vergoed vir hul mistroostige toer-resultate deur die Reds volgende week in die Kaap te klop. Maar dit is allermins ‘n gegewe aangesien die Reds een van die gunstelinge is om die reeks te wen en hul posisie vir ‘n tuishalfeindstryd ten alle koste sal wil beskerm.